b'\n_START_ARTICLE_\nBalstog\xc4\x97s Branicki\xc5\xb3 r\xc5\xabmai\n_START_SECTION_\nIstorija\n_START_PARAGRAPH_\nPirmieji mediniai pastatai \xc5\xa1ioje vietov\xc4\x97je priklaus\xc4\x97 Raczkowicz \xc5\xa1eimai. XVI a. \xc5\xa1ios valdos atiteko Petrui Viesiolovskiui, kurio u\xc5\xbesakymu buvo pastatyti gotikini\xc5\xb3 ir renesansini\xc5\xb3 architekt\xc5\xabros element\xc5\xb3 dviej\xc5\xb3 auk\xc5\xa1t\xc5\xb3 r\xc5\xabmai. R\xc5\xabm\xc5\xb3 architektas buvo Hiobas Bretfusas. 1637\xc2\xa0m. vaik\xc5\xb3 netur\xc4\x97j\xc4\x99s Kristupas Viesiolovskis paliko \xc5\xa1ias valdas valstybei. U\xc5\xbe nuopelnus kare su \xc5\xa1vedais \xc5\xa1ios valdos buvo dovanotos Stefanui \xc4\x8carneckiui, kuris po savo mirties paliko \xc5\xa1iuos r\xc5\xabmus savo dukrai Kotrynai Aleksandrai, Lenkijos dvaro mar\xc5\xa1alkos Jano Klemenso Branickio \xc5\xbemonai. R\xc5\xabm\xc5\xb3 rekonstrukcij\xc4\x85 prad\xc4\x97jo etmono t\xc4\x97vas Stefanas Mikalojus Branickis, kurio u\xc5\xbesakymu 1691\xe2\x80\x931697\xc2\xa0m. r\xc5\xabmai buvo prapl\xc4\x97sti ir rekonstruoti barokiniu architekt\xc5\xabros stiliumi. R\xc5\xabm\xc5\xb3 rekonstrukcijai vadovavo oland\xc5\xb3 architektas Tilmanas Gamerietis. 1728\xc2\xa0m. pranc\xc5\xabzi\xc5\xa1koje aplinkoje u\xc5\xbeaugusio etmono Jano Klemenso Branickio ir jo \xc5\xbemonos Izabelos Poniatovskos u\xc5\xbesakymu prasid\xc4\x97jo nauj\xc5\xb3 r\xc5\xabm\xc5\xb3 statybos, kurie buvo statomi pagal to meto pranc\xc5\xabzi\xc5\xa1kas meno ir architekt\xc5\xabros tendencijas. R\xc5\xabm\xc5\xb3 rekonstrukcijai vadovavo vokie\xc4\x8di\xc5\xb3 architektas Johanas Sigmundas Deibelis. Rekonstrukcijos metu r\xc5\xabmai buvo prapl\xc4\x97sti, pastatyti bok\xc5\xa1teliai, atnaujintas r\xc5\xabm\xc5\xb3 fasadas, pagal pranc\xc5\xabzi\xc5\xa1k\xc4\x85 model\xc4\xaf pagrindinis r\xc5\xabm\xc5\xb3 pastatas buvo sujungtas su pagalbiniais pastatais. Po architekto Johano Deibelio mirties 1750\xc2\xa0m. jo darbus per\xc4\x97m\xc4\x97 lenk\xc5\xb3 architektas Jakubas Fontana, kuris buvo r\xc5\xabm\xc5\xb3 vestibiulio autorius. R\xc5\xabm\xc5\xb3 interjer\xc4\x85 dekoravo Simonas \xc4\x8cechovi\xc4\x8dius, Augustinas Mirys ir Jean-Baptiste Pillement. Apie 1771\xc2\xa0m. \xc5\xa1alia r\xc5\xabm\xc5\xb3 buvo pastatyti Balstog\xc4\x97s Branicki\xc5\xb3 r\xc5\xabm\xc5\xb3 sve\xc4\x8di\xc5\xb3 namai. R\xc5\xabmuose buvo rengiami teatrai, opera ir baletas. R\xc5\xabmuose lankydavosi daug sve\xc4\x8di\xc5\xb3 i\xc5\xa1 kuri\xc5\xb3 \xc5\xbeymiausi buvo karaliai Augustas II, Augustas III, Stanislovas Augustas Poniatovskis, Imperatorius Juozapas II, Rusijos imperijos caras Pavelas I ir Pranc\xc5\xabzijos karalius Liudvikas XVIII. Pagal etmono testament\xc4\x85 r\xc5\xabmai atiteko jo \xc5\xbemonai Izabelai Poniatovskai. 1802\xc2\xa0m. r\xc5\xabmus per\xc4\x97m\xc4\x97 Pr\xc5\xabsijos karalyst\xc4\x97, o nuo 1807\xc2\xa0m. Rusijos imperijos caras Aleksandras I. 1920\xc2\xa0m. vasar\xc4\x85 r\xc5\xabmuose buvo \xc4\xafsik\xc5\xabr\xc4\x99s Lenkijos bol\xc5\xa1evik\xc5\xb3 komitetas. Per II pasaulin\xc4\xaf kar\xc4\x85 buvo sunaikinta apie 70\xc2\xa0% r\xc5\xabm\xc5\xb3. 1946\xe2\x80\x931960\xc2\xa0m. r\xc5\xabmai buvo atstatin\xc4\x97jami. Atstatin\xc4\x97jimo darbams vadovavo architektas Stanis\xc5\x82aw Bukowski. Nuo 1950\xc2\xa0m. r\xc5\xabmuose veikia Balstog\xc4\x97s medicinos universitetas. 1958\xc2\xa0m. gruod\xc5\xbeio 1 d. r\xc5\xabmai buvo \xc4\xaftraukti \xc4\xaf Palenk\xc4\x97s vaivadijos saugom\xc5\xb3 istorijos paminkl\xc5\xb3 s\xc4\x85ra\xc5\xa1\xc4\x85.'